अंततः डॉ. रामविलास शर्मा ने निराला की जातीय चेतना पर गंभीरता से विचार किया हैं | निराला जब जातीय साहित्य और संस्कृति पर लिख रहे थे उस समय जातीय समस्या से सम्बंधित सामग्री उनको सुलभ नहीं था | जातीय समस्या की अवधारणा स्पष्ट न होने पर भी हिन्दी जाति की रूप रेखा उनके सामने स्पष्ट थी | वे हिन्दी जाति के बारे में सोच रहे थे | उनके चिंतन की मुख्य धुरी हिन्दी प्रदेश और वहां की जनता है | वे एक साथ कई विषयों पर सोच रहे थे जैसे – हिन्दी भाषा, हिन्दी जाति, हिन्दी साहित्य और हिन्दी प्रदेश के बारे में | साहित्य में उन्होंने भाषा और हिन्दी साहित्य की अन्तर्वस्तु पर सबसे ज्यादा जोर दिया हैं | उन्होंने “हिन्दी साहित्य को नया गौरवमय आसन प्रदान किया |”24 उनके जातीय चिंतन में हिन्दी जाति की एकता अभिन्न रूप से जुडी हुई है | इस जातीय एकता को विकसित एवं मजबूत करने के लिए वे जातिवाद और सम्प्रदायवाद जैसी जाति विरोधी शक्तियों से मुकाबला करने के लिए कहते हैं | हिन्दी प्रदेश की जनता में जातीयता के बीज अंकुरित हो सके इसके लिए निराला हिन्दू – मुसलमान, द्विज – शूद्र, किसान, मजदूर सबको समानता के आधार पर एकसूत्र में बांधने का प्रयास किया हैं|